2021/0172 (NLE)

Javaslat

A TANÁCS VÉGREHAJTÁSI HATÁROZATA

Franciaország helyreállítási és rezilienciaépítési terve értékelésének jóváhagyásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 20. cikkére,

tekintettel az Európai Bizottság javaslatára,

mivel:

(1)A Covid19-járvány rendkívül káros hatást gyakorolt Franciaország gazdaságára. 2019-ben Franciaország egy főre jutó bruttó hazai terméke (GDP) az uniós átlag 115 %-ának felelt meg. A Bizottság 2021. tavaszi előrejelzése szerint Franciaország reál-GDP-je 8,1 %-kal csökkent 2020-ban, 2020-ban és 2021-ben kumulatívan pedig várhatóan 2,9 %-kal esik vissza. A középtávú gazdasági teljesítményre régebb óta hatást gyakorló szempontok közé tartozik különösen a magas államadósság-ráta, a gyenge versenyképesség az alacsony termelékenységnövekedéssel jellemzett környezetben, a szolgáltatásokra vonatkozó nagymértékű szabályozási korlátozások és nagy adminisztratív terhek, valamint a kutatás-fejlesztésbe történő beruházások alacsony szintje és hatékonysága.

(2)A Tanács 2019. július 9-én és 2020. július 20-án az európai szemeszter keretében ajánlásokat intézett Franciaországhoz. Konkrétan, a Tanács az államháztartás fenntarthatóságának javítását, a gazdaságnak a válság és az elkövetkező helyreállítás során való támogatását, továbbá egészségügyi rendszer rezilienciájának javítását ajánlotta. Franciaország a munkaerőpiaci integrációra vonatkozó ajánlásokat is kapott, miszerint biztosítsa az esélyegyenlőséget különös figyelmet fordítva a kiszolgáltatott csoportokra, kezelje a szakemberhiányt és a strukturális munkaerőhiányt, továbbá támogassa a foglalkoztatást a válság alatt. A Tanács azt is ajánlotta Franciaország számára, hogy biztosítsa a vállalkozások – elsősorban a kis- és középvállalkozások – likviditását támogató intézkedések hatékony végrehajtását, ütemezze előre a kiforrott közberuházási projekteket és mozdítsa elő a magánberuházásokat a gazdaság helyreállításának elősegítése érdekében. Franciaország arra vonatkozó ajánlást is kapott, hogy hajtson végre beruházásokat olyan kulcsfontosságú ágazatokban, mint a zöld és a digitális átállás. Konkrétan a zöld átállás tekintetében azt az ajánlást kapta Franciaország, hogy valósítson meg a fenntartható közlekedésre, a megújuló energiákra, az energiahálózatok összekapcsolására és az energetikai infrastruktúrákra, valamint a tiszta és hatékony energiatermelésre és -felhasználásra irányuló beruházásokat. A Tanács azt is ajánlotta Franciaországnak, hogy hajtson végre beruházásokat a kutatás és az innováció terén, egyúttal javítsa az állami támogatási rendszerek hatékonyságát. Végül Franciaország azt az ajánlást kapta, hogy az adórendszer egyszerűsítésével, az adminisztratív terhek csökkentésével, a vállalkozások növekedésének elősegítésével és a szolgáltatások versenye terén fennálló akadályok elmozdításával javítsa az üzleti környezetét. Az említett országspecifikus ajánlások végrehajtása terén a helyreállítási és rezilienciaépítési terv benyújtásakor elért eredmények vizsgálata alapján a Bizottság megállapítja, hogy a vállalkozások növekedésének előmozdításáról szóló ajánlást (2019.4.3. országspecifikus ajánlás) maradéktalanul végrehajtották. Jelentős haladás történt az adórendszer egyszerűsítésére, konkrétan a termelési adók csökkentésére (2019.4.1. és 2020.4.3. országspecifikus ajánlás), a világjárvány hatékony kezelése, a gazdaság működőképességének fenntartása és az elkövetkező helyreállítás támogatása érdekében meghozandó minden szükséges intézkedésre (2020.1.1. országspecifikus ajánlás), a válság foglalkoztatási és társadalmi hatásának enyhítésére (2020.2.1. országspecifikus ajánlás), valamint a vállalkozások – különösen a kis- és középvállalkozásokra – likviditását támogató intézkedések hatékony végrehajtásának biztosítására (2020.3.1. országspecifikus ajánlás) vonatkozó ajánlások tekintetében.

(3)A Bizottság 2021. június 2-án Franciaországra vonatkozóan közzétette az 1176/2011/EU európai parlamenti és tanácsi rendelet 5. cikke szerinti részletes vizsgálat eredményeit. Vizsgálata alapján a Bizottság arra a következtetésre jutott, hogy Franciaországban makrogazdasági egyensúlyhiány áll fenn, különösen a magas államadósság, a gyenge versenyképesség és alacsony termelékenységnövekedés tekintetében, melyek határokon átnyúló jelentőséggel bírnak.

(4)[Az euróövezethez tartozó tagállamok gazdaságpolitikájára vonatkozó ajánlásában a Tanács egyebek mellett azt ajánlotta az euróövezeti tagállamoknak, hogy – többek között helyreállítási és rezilienciaépítési terveik révén – biztosítsanak a gazdaság helyreállítását támogató szakpolitikai irányvonalat, és javítsák tovább a konvergenciát, a rezilienciát, valamint a fenntartható és inkluzív növekedést. A tanácsi ajánlás azt is tartalmazta, hogy erősítsék meg a nemzeti intézményi kereteket, biztosítsák a makroszintű pénzügyi stabilitást, valamint teljesítsék ki a gazdasági és monetáris uniót és erősítsék meg az euró nemzetközi szerepét.] [If the Council recommendation is not adopted by the time of the CID adoption, please remove this recital].

(5)2021. április 28-án Franciaország az (EU) 2021/241 rendelet 18. cikke (1) bekezdésének megfelelően hivatalosan benyújtotta a Bizottságnak nemzeti helyreállítási és rezilienciaépítési tervét. A terv benyújtását a helyi és regionális önkormányzatok, a szociális partnerek, a civil társadalmi szervezetek, az ifjúsági szervezetek és más érdekelt felek bevonásával a nemzeti jogi kerettel összhangban lefolytatott konzultációs folyamat előzte meg. A helyreállítási és rezilienciaépítési tervekkel kapcsolatos nemzeti felelősségvállalás alátámasztja azok sikeres végrehajtását, tartós nemzeti szintű hatását és európai szintű hitelességét. Az említett rendelet 19. cikkének megfelelően a Bizottság a rendelet V. mellékletében foglalt értékelési iránymutatásokat figyelembe véve értékelte a helyreállítási és rezilienciaépítési terv relevanciáját, eredményességét, hatékonyságát és következetességét.

(6)A helyreállítási és rezilienciaépítési terveknek az (EU) 2021/241 rendelettel létrehozott Helyreállítási és Rezilienciaépítési Eszköz, valamint az (EU) 2020/2094 tanácsi rendelettel létrehozott Európai Uniós Helyreállítási Eszköz általános célkitűzéseit kell követniük a Covid19-válságot követő helyreállítás támogatása érdekében. Elő kell mozdítaniuk az Unió gazdasági, társadalmi és területi kohézióját azáltal, hogy hozzájárulnak az (EU) 2021/241 rendelet 3. cikkében említett hat pillérhez.

(7)A tagállami helyreállítási és rezilienciaépítési tervek végrehajtása Unió-szerte összehangolt beruházási és reformtörekvéseket jelent majd. E reformok és beruházások összehangolt és egyidejű végrehajtása, valamint a határokon átnyúló projektek végrehajtása révén a reformok és beruházások kölcsönösen erősítik majd egymást, és pozitív továbbgyűrűző hatásokat eredményeznek az egész Unióban. Ezért az eszköz által a tagállamok növekedésére és munkahelyteremtésére gyakorolt hatás körülbelül egyharmada más tagállamokból eredő továbbgyűrűző hatásokból fog származni.

A hat pillérhez hozzájáruló kiegyensúlyozott válasz